Covid-19: Rekordgetal nuwe gevalle wêreldwydArgieffoto ter illustrasie. (Foto: Unsplash) Die Wêreldgesondheidsorganisasie (WGO) het ŉ nuwe rekord aangeteken in die getal Covid-19-gevalle wat op een dag wêreldwyd aangemeld is. Luidens data wat Sondag bekend gemaak is, het die WGO altesaam 307 930 nuwe bevestigde gevalle wêreldwyd binne 24 uur aangeteken. Dit is ongeveer 1 000 gevalle meer as die laaste hoogste daaglikse syfer ŉ week tevore. Byna 29 miljoen pasiënte in 216 lande het reeds positief getoets vir die koronavirus sedert die uitbreking sowat nege maande gelede in Wuhan in China. Tog verwag kenners dat die werklike syfer veel hoër is as die amptelike syfer. Teen Sondag het 917 417 mense wêreldwyd reeds weens die koronavirus omgekom. Ongeveer 5 500 sterftes is Sondag binne 24 uur aangemeld. Luidens die WGO se data het die getal sterftes per dag onlangs betreklik konstant gebly. Die VSA (6 386 832), Indië (4 754 356) en Brasilië (4 282 164) gaan tans veral gebuk onder die Covid-19-pandemie.